Document ID: 31984R0837

*****
ΚΑΝΟΝΙΣΜΟΣ (ΕΟΚ) αριθ. 837/84 ΤΗΣ ΕΠΙΤΡΟΠΗΣ
της 30ής Μαρτίου 1984
που τροποποιεί τον κανονισμό (ΕΟΚ) αριθ. 2681/83 για τις λεπτομέρειες εφαρμογής του καθεστώτος ενίσχυσης για τους ελαιούχους σπόρους
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1431/82 (2), και ιδίως το άρθρο 27 παράγραφος 5,
Εκτιμώντας:
ότι το άρθρο 26 παράγραφος 1 του κανονισμού (ΕΟΚ) αριθ. 2681/83 της Επιτροπής (3), όπως διορθώθηκε από τον κανονισμό (ΕΟΚ) αριθ. 287/84 (4), προβλέπει ότι ένα σύστημα τελωνειακού ή διοικητικού ελέγχου που παρέχει ισοδύναμες εγγυήσεις εφαρμόζεται κατά την εισαγωγή ορισμένων σπόρων ή μειγμάτων· ότι οι έλεγχοι αυτοί συνοδεύονται από τη σύσταση ασφάλειας η οποία, σύμφωνα με το άρθρο 28 παράγραφος 1 του κανονισμού αυτού αποδεσμεύεται, μεταξύ άλλων, αν προσκομισθεί απόδειξη ότι τα σχετικά προϊόντα έχουν τεθεί υπό έλεγχο σε ελαιουργείο ή σε επιχείρηση παρασκευής ζωοτροφών·
ότι, κατ' εφαρμογή της οδηγίας 79/695/ΕΟΚ του Συμβουλίου της 24ης Ιουλίου 1979 περί εναρμονίσεως των διαδικασιών θέσεως σε ελεύθερη κυκλοφορία των εμπορευμάτων (5), όπως τροποποιήθηκε από την οδηγία 81/853/ΕΟΚ (6), μπορεί να συμβεί να πληρούνται ταυτόχρονα οι όροι σύστασης και αποδέσμευσης αυτής της ασφάλειας · ότι, κατά συνέπεια, πρέπει να προβλεφθεί ότι, στην περίπτωση αυτή, η ασφάλεια δεν πρέπει να συσταθεί·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 26 παράγραφος 1 δεύτερο εδάφιο του κανονισμού (ΕΟΚ) αριθ. 2681/83 αντακαθίσταται από το ακόλουθο κείμενο:
«Οι έλεγχοι αυτοί συνοδεύονται με τη σύσταση ασφάλειας, με εξαίρεση τις περιπτώσεις που οι σπόροι ή τα μείγματα τίθενται σε ελεύθερη κυκλοφορία μέσα στην «επιχείρηση» όπως αυτή ορίζεται στο άρθρο 2 παράγραφος 1.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Μαρτίου 1984.

Labels: 10
3
17